b'\n_START_ARTICLE_\nV (laulaja)\n_START_SECTION_\nVarhaiset vaiheet\n_START_PARAGRAPH_\nKim Tae-hyung syntyi Daegussa ja vietti lapsuutensa perheens\xc3\xa4 maatilalla Geochangissa. H\xc3\xa4n on vanhin lapsi, ja h\xc3\xa4nell\xc3\xa4 on sisar nimelt\xc3\xa4 Eon-ji ja veli nimelt\xc3\xa4 Jeong-gyu. Kim on todennut, ett\xc3\xa4 ilman BTS-yhtyett\xc3\xa4 h\xc3\xa4n olisi todenn\xc3\xa4k\xc3\xb6isesti ryhtynyt vanhempiensa tavoin maanviljelij\xc3\xa4ksi. H\xc3\xa4n oli kuitenkin aina kiinnostunut musiikista, ja h\xc3\xa4nen is\xc3\xa4ns\xc3\xa4 kannusti h\xc3\xa4nt\xc3\xa4 sen pariin. Sittemmin Kim muuttikin musiikkiuransa vuoksi Souliin, miss\xc3\xa4 h\xc3\xa4n valmistui Soulin taidelukiosta yhtyetoverinsa Jiminin kanssa vuonna 2014.\n_START_SECTION_\nBTS\n_START_PARAGRAPH_\nLukioik\xc3\xa4isen\xc3\xa4 Kim oli yst\xc3\xa4v\xc3\xa4ns\xc3\xa4 tukena Big Hit Entertainmentin Daegun koelauluissa, kun yhti\xc3\xb6n edustaja kehotti h\xc3\xa4nt\xc3\xa4kin esiintym\xc3\xa4\xc3\xa4n. H\xc3\xa4n soitti luvan vanhemmiltaan, koe-esiintyi ja p\xc3\xa4\xc3\xa4si levy-yhti\xc3\xb6\xc3\xb6n harjoittelijaksi. Vuonna 2013 h\xc3\xa4n debytoi osana BTS-yhtyett\xc3\xa4. H\xc3\xa4n on yksi yhtyeen seitsem\xc3\xa4st\xc3\xa4 j\xc3\xa4senest\xc3\xa4, ja h\xc3\xa4nen artistinimens\xc3\xa4 V viittaa englannin kielen sanaan victory eli voitto. Kim on rooliltaan vokalisti, ja h\xc3\xa4net tunnetaan erityisesti k\xc3\xa4he\xc3\xa4st\xc3\xa4 \xc3\xa4\xc3\xa4nest\xc3\xa4\xc3\xa4n ja ilmeikk\xc3\xa4\xc3\xa4st\xc3\xa4 esiintymisest\xc3\xa4\xc3\xa4n. H\xc3\xa4n osallistuu satunnaisesti kappaleiden kirjoittamiseen, ja vuodesta 2018 eteenp\xc3\xa4in h\xc3\xa4n on my\xc3\xb6s kuulunut yhtyeen p\xc3\xa4\xc3\xa4tanssijoihin. Kimin soolokappaleita BTS:n albumeilla ovat muun muassa "Stigma" ja "Singularity".\n_START_SECTION_\nTelevisio\n_START_PARAGRAPH_\nKim on n\xc3\xa4ytellyt etel\xc3\xa4korealaisessa televisiosarjassa Hwarang: The Poet Warrior Youth. H\xc3\xa4n my\xc3\xb6s levytti ohjelman soundtrackille kappaleen \xe2\x80\x9dIt\xe2\x80\x99s Definitely You\xe2\x80\x9d toisen BTS-j\xc3\xa4senen, Jinin, kanssa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nEsikuvakseen hyvin perhekeskeinen Kim on nimennyt is\xc3\xa4ns\xc3\xa4. H\xc3\xa4n harrastaa taidetta ja valokuvausta, ja h\xc3\xa4nen suosikkitaiteilijansa on Vincent van Gogh. Kim on intohimoinen my\xc3\xb6s muodin ja erityisesti Guccin vaatteiden suhteen. Lis\xc3\xa4ksi h\xc3\xa4n on harrastanut saksofonin soittoa.'